Antonije Nino Žalica

**Antonije Nino Žalica** (rođen 29. oktobra 1959. u Sarajevu) jeste bosanskohercegovački pisac i pjesnik. Sin je pjesnika Miodraga Žalice i brat filmskog režisera Pjera Žalice.

## Biografija 
Diplomirao je komparativnu književnost i filozofiju na Univerzitetu u Sarajevu. Njegovi romani, eseji, kratke priče objavljivani su pored maternjeg i na nizozemskom, engleskom, njemačkom, poljskom, grčkom, gruzijskom, slovenskom i rumunskom jeziku. Kao pisac učestvovao je u scenskom projektu *Exellence in Exile*, koji je prikazivan u gradskim teatrima Utrechta, Leidena, Amsterdama, Zwollea i Groningena.

U Sarajevu je tokom 1980-ih pisao radio drame i adaptacije. Godine 1992. pridružio se autorskoj grupi SAGA u Sarajevu za koju je režirao nekoliko kratkih dokumentarnih filmova. Filmovi "Eight Years After" i "Travelling Children" nagrađeni su kao dio projekta 
*SA-life* sa *Golden Grain Ear* (prva nagrada) na *Bienalle del cinema per la pace*, u italijanskom gradu Pisi 1993. godine. SAGA Sarajevo nagrađena je Nagradom za najbolji dokumentarni film Evropske filmske akademije 1994. godine za ukupnu produkciju u kojoj je bio zastupljen i film "Anđeli u Sarajevu". Drama "Rađanje hereze" predstavljena je u SAD-u (*Global Express* u Iowa City 2001. godine, *New York Theatre Workshop*), a također je objavljena na gruzijskom jeziku i igrana u Tbilisiju 2013. godine. Od 2000. do kraja 2011. godine predvodi On File - udruženje novinara i pisaca u izbjeglištvu u Nizozemskoj. Od 2016. godine radi za *Ondertussen/Lima*, Limo interkulturalnu umjetničku komunu koja je djelovala u prostoru zgrade Holokaust muzeja u Amsterdamu. Djeluje kao slobodni autor i nezavisni eBook autor-izdavač. Član je nizozemskog PEN International, udruženja *On File* i art grupe LimaLimo. Pored literature i filma, bavi se internet izdavaštvom, dizajnom, fotografijom i muzikom.

## Bibliografija 
* Tilt, poezija, Svjetlost Sarajevo 1984 
* Trag zmajeve šape / Žuti snijeg; roman - B92 Beograd 1994, GIK Oko, Sarajevo 2003, Meulenhoff, Amsterdam, 2001 (objavljen i u prijevodima na poljski, njemački, grčki i slovenski)
* Bandiera Rossa, roman, Bosanska riječ - Das bosnische Wort, Tuzla – Wuppertal, 2008 
* Een korte geschiedenis van de angst - confessies van een vluchteling (Kratka povijest straha – ispovijedi izbjeglice), 2016.

### Zbirke, antologije 
* Een paard dat Pools praat – antologija kratkih priča, Utrecht 1998
* Thuis – zbirka kratkih priča, Atlas / On File, Amsterdam 2008
* Schrijverskaravaan – zbirka kratkih priča, On File, Amsterdam 2008
* Priče – zbirka kratkih priča, Gratiartis, Brussel 2010
* Verhalen van Noord – zbirka kratkih priča, SLAA, Amsterdam 2011
* Vrijeme pričom otključano - zbirka kratkih priča, OFF-SET, Tuzla / Gratiartis, Brussel, 2011
* Svetionici, Antologija i monografija umjetnika Bosne i Hercegovine u dijaspori, Art Rabic, Sarajevo 2016

### Teatar 
* Heresy Rising, drama (prezentacije na Global Express, Iowa City i New York Theatre Workshop, NY, 2001
* Exellence in Exile, pozorišni projekt, pisac; Veenfabriek, Leiden, 2008
* EuroGeorgia, drama (sa Datom Turašvilijem) Marjanishvili Theatre, Tbilisi, 2013

## Reference 
## Vanjski linkovi 
* Bookcase - autorska internet stranica,
* Antonije Nino Žalica na online.eu 

Kategorija:Rođeni 1959.
Kategorija:Biografije, Sarajevo
Kategorija:Bosanskohercegovački pisci